Document ID: 32008R1345

REGOLAMENT TAL-KUMMISSJONI (KE) Nru 1345/2008
tat-23 ta' Diċembru 2008
jemenda r-Regolament tal-Kunsill (KEE) Nru 2136/89 li jistabbilixxi ċerti standards komuni dwar il-marketing tas-sardin ippriservat kif ukoll deskrizzjonijiet kummerċjali għas-sardin ippriservat u prodotti tat-tip tas-sardin
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (1), u b’mod partikolari l-Artikolu 2(3) tiegħu,
Billi:
(1)
Ir-Regolament (KE) Nru 104/2000 jipprovdi l-possibbiltà li jiġu adottati standards komuni tal-kummerċjalizzazzjoni tal-prodotti tas-sajd fil-Komunità, partikolarment biex jiffaċilita n-negozju bbażat fuq kompetizzjoni ġusta. Dawn l-istandards jistgħu, b’mod partikolari, ikopru t-tikkettar.
(2)
Ir-Regolament tal-Kunsill (KEE) Nru 2136/89 (2) jistabbilixxi standards komuni tal-kummerċjalizzazzjoni tas-sardin ippriservat kif ukoll deskrizzjonijiet kummerċjali tas-sardin ippriservat u tal-prodotti tat-tip tas-sardin fil-Komunità.
(3)
Il-varjetà wiesgħa tal-provvista ta’ prodotti ppriservati li jitqiegħdu fis-suq u li huma ppreżentati fil-Komunità bl-istess mod bħala sardin ippriservat, għandha tipprovdi lill-konsumaturi l-informazzjoni suffiċjenti dwar l-identità u l-karatteristiċi ewlenin tal-prodott. Għalhekk huwa neċessarju li r-regoli attwali dwar id-deskrizzjonijiet kummerċjali tal-prodotti ppriservati li jitqiegħdu fis-suq u li huma ppreżentati bl-istess mod bħala sardin ippriservat fil-Komunità, jiġu emendati.
(4)
L-istandard tal-Codex Alimentarius Codex STAN94, kif ġie rivedut fl-2007, kif ukoll il-kundizzjonijiet partikolari fis-suq tal-Komunità għandhom jitqiesu għal dak il-għan.
(5)
Fl-interess tat-trasparenza tas-suq, tal-kompetizzjoni ġusta u tal-għażla varjata, hu neċessarju li mal-ispeċijiet awtorizzati fil-preparazzjoni tal-prodotti tat-tip tas-sardin, tiżdied ukoll l-ispeċi Strangomera bentincki.
(6)
Sabiex titjieb l-identifikazzjoni ta’ kull prodott tat-tip tas-sardin, l-isem xjentifiku tal-ispeċi u ż-żona ġeografika ta’ fejn inqabdet l-ispeċi għandhom jintużaw bħala termini ta’ kwalifika.
(7)
Il-ħtiġijiet stabbiliti f’dan ir-Regolament għandhom ikunu applikati bla ħsara għad-Direttiva 2000/13/KE tal-Parlament Ewropew u tal-Kunsill tal-20 ta’ Marzu 2000 fuq l-approsimazzjoni ta’ liġijiet ta’ l-Istati Membri li għandhom x’jaqsmu ma’ tikkettjar, preżentazzjoni u riklamar ta’ oġġetti ta’ l-ikel (3).
(8)
Ir-Regolament (KEE) Nru 2136/89 għandu għaldaqstant jiġi emendat skont dan.
(9)
Sabiex l-operaturi jkunu jistgħu jadattaw għar-rekwiżiti l-ġodda, għandu jkun hemm perjodu ta’ tranżizzjoni biex il-prodotti li jridu joqogħdu għall-verżjoni attwali tar-Regolament (KEE) Nru 2136/89 jitqiegħdu fis-suq.
(10)
Il-Kumitat ta’ Ġestjoni għall-Prodotti tas-Sajd ma tax opinjoni fil-perjodu stipulat mill-President tiegħu.
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2136/89 huwa emendat kif ġej:
(1)
Fl-Artikolu 1a (2) għandu jiżdied il-punt li ġej:
“(k)
Strangomera bentincki”.
(2)
L-Artikolu 7a għandu jinbidel b’dan li ġej:
Artikolu 7a
1. Bla ħsara għad-Direttiva 2000/13/KE, prodotti ppriservati tat-tip tas-sardin jistgħu jitqiegħdu fis-suq tal-Komunità taħt deskrizzjoni kummerċjali li tikkonsisti fil-kelma “sardin” magħquda flimkien mal-isem xjentifiku tal-ispeċi u maż-żona ġeografika fejn l-ispeċi nqabdet.
2. Kull fejn id-deskrizzjoni kummerċjali provduta fil-paragrafu 1 tkun immarkata fuq il-kontenitur ta’ prodott ippriservat tat-tip tas-sardin, għandha tkun tidher ċara u b’mod distint.
3. L-isem xjentifiku għandu jinkludi l-ismijiet bil-Latin tal-ġeneru u tal-ispeċi fil-każi kollha.
4. Iż-żona ġeografika għandha tkun indikata b’wieħed mill-ismijiet imniżżlin fl-ewwel kolonna tal-Anness, fil-qies tal-identifikatur korrispondenti taż-żona li jingħata fit-tieni kolonna tal-Anness.
5. Speċi waħda biss għandha titqiegħed fis-suq taħt deskrizzjoni kummerċjali waħda.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Madanakollu, prodotti li kienu konformi mar-Regolament (KEE) Nru 2136/89 qabel l-emenda tiegħu b’dan ir-Regolament jistgħu jitqiegħdu fis-suq sal-1 ta’ Novembru 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta’ Diċembru 2008.

Labels: 3
17
6